Borgmester: Ingen grund til at åbne champagneflasker

For knap en måned siden valgte Black Army at opsige lejemålet på deres klubhus ved Ejby Møllevej og Nyborgvej i Odense, og banden afleverede nøglerne til udlejeren.

I foråret blev klubhuset raseret af brand, og der har været flere skudepisoder ved huset gennem de seneste år - det har fået borgmester i Odense, Peter Rahbæk Juel (S), og beboere i området til at danne en fælles front mod banden.

- Vi har nu vundet en kamp mod banden her i byen. Og det er dejligt, at de har nedlagt sig selv, siger han.

- Det har stor betydning for borgerne i Odense, at man ikke skal se rygmærkerne i bybilledet, og at der ikke er den her stærke manifestation af banden.

Ifølge borgmesteren har samarbejdet mellem borgere, Fyns Politi og kommunen betydet, at omkring 40-50 bandemedlemmer fra Odense er blevet dømt og sat i fængsel.

Læs også : Borgmester passet op af Black Army: Afviste håndtryk

Han er dog ligesom politiet også usikker på, at den bandekriminalitet i Odense, som Black Army stod bag, reelt vil stoppe med opløsningen.

- Der er ingen grund til at åbne champagneflaskerne og fejre sejren - endnu. Jeg har en fornemmelse af, at de forsøger at lave en juridisk finte, og at de har planer om at fortsætte deres aktiviteter.